BUDENZ József
(Rasdorf, Németország 1836. 06. 13. − Budapest, 1892. 04. 15.)

Nyelvész. A göttingai egyetemen a vele együtt tanuló magyar diáktársa keltette fel benne az érdeklődést a magyar nyelv iránt. 1858-banHunfalvy Pál meghívására Magyarországra jött, s az ő támogatásával kapott Székesfehérvárott gimnáziumi tanári állást. 1861-től az MTA alkönyvtárnoka. 1868-ban az altaji összehasonlító nyelvészet magántanára, majd 1872-től haláláig nyilvános rendes tanára lett. Az „ugor–török háború”-ban Vámbéryval szemben sikeresen érvelt a magyar nyelv finnugor eredete mellett. A Reguly-hagyaték Hunfalvyval közösen történő feldolgozása során behatóan tanulmányozta a kisebb finnugor nyelveket. E tevékenységének terméke a magyar–finn szóegyeztetéseket tartalmazó munkája. Ez a műve adta vázát nevezetes összehasonlító szótárának. Fő tudományos céljának egyrészt a finnugor nyelvek egymáshoz való viszonyának tisztázását, másrészt más nyelvcsaládokhoz fűződő feltételezett távolabbi kapcsolatainak feltérképezését tartotta. Abból az alaptételből kiindulva, hogy a nyelvek rokonságának bizonyítékai között döntő szerepet játszanak az ún. alaktani elemek, az ugor alaktan kimunkálásához fogott. Az alaktan körében végzett tanulmányaival módszertanilag is megelőzte a 19. századi indoeurópai nyelvtudományt. Iskolateremtő erejét kiváló tanítványok sora jelzi. Ő emelte nemzetközi színvonalra és kapcsolta be az európai nyelvtudomány vérkeringésébe a magyar finnugrisztikát.

Fontosabb munkáiból:
•	Magyar–Ugor Összehasonlító Szótár. I–II. füzet, Bp. 1872–73. 712 p., ua. Bp. 1873–81. 885+99 p. Angol kiadása: A Comparative Dictionary of the Finno Ugric Elements in the Hungarian Vocabulary. Indiana University Publications. UAS 78. Bloomington, 1966. 986 p.
•	Moksa- és erza-mordvin nyelvtan. Nyelvtudományi Közlemények 13(1876): 1–133. p.
•	Az ugor nyelvek összehasonlító alaktana. Első füzet: Igeképzés, I. Névszóképzés. Különnyomat a Nyelvtudományi Közleményekből. Bp. 1884. (1887), 298 p.
•	Az ugor nyelvek összehasonlító alaktana. 3. füzet (A szerző hagyatékával kieg. Simonyi Zs.). Különnyomat a Nyelvtudományi Közleményekből. Bp. 1884–94. 300–391. p.
•	Felelet. Nyelvészeti észrevételek Vámbéry Ármin „A magyarok eredete” cz. munkájára I–II. Nyelvtudományi Közlemények 17(1883): 412–484, 18(1884): 1–34. p. Ugyanez Különnyomatban: Ugor Füzetek 6. Budapest, 1883. 107 p.

Irodalom:
•	Budenz-Album. Budenz József XXV éves nyelvészeti működése emlékére. Kiadják tanítványai. Bp., 1884. 321 p.
•	Hunfalvy Pál: Budenz József. In: Budenz-Album 1884. 1–12. p.;
•	Lakó Gy.: Budenz József. A Múlt Magyar Tudósai IX. Bp. 1980. 230 p.